## La consellera de Justícia i Interior constituïx una comissió permanent per a la coordinació de policies locals en la gestió de l’emergència

*** Salomé Pradas ha ressaltat i agraït la labor dels cossos de Policia Local i d’altres servicis de seguretat local des de l’inici
* Entre els objectius de la comissió destaca coordinar la participació i la planificació operativa amb els recursos humans i materials corresponents**

La consellera de Justícia i Interior, Salomé Pradas, ha constituït una comissió permanent de coordinació de cossos de Policia Local i d’altres servicis de seguretat local en la gestió de l’emergència provocada pel temporal. En la primera reunió d’esta comissió la consellera ha ressaltat i ha agraït la labor exercida.

Formen part d’esta comissió permanent els comissaris-cap de les localitats de València, Alacant, Elx, Torrent, Castelló i Vila-real, a més del secretari autonòmic de Seguretat i Emergències i el director general d’Interior. La direcció correspon el comissari principal cap de la Policia Local de València.

Esta comissió té entre els seus objectius destacats coordinar la participació dels cossos de Policia Local de la Comunitat Valenciana i els de la resta de cossos o servicis de seguretat que oferisquen recursos propis per a la resolució de l’emergència.

També s’ocuparà de coordinar l’actuació dels cossos de Policia Local de les poblacions de cada província per a afrontar la situació d’emergència i coordinar la planificació operativa amb els recursos humans i materials corresponents, entre altres qüestions.

Esta comissió es reunirà instàncies del seu director, i un dels comissaris-cap que la integren participarà en les reunions del Centre de Coordinació Operatiu Integrat (Cecopi).

Pradas ha aprofitat la reunió de constitució d’esta comissió per a agrair i reconéixer la labor que estan desenrotllant els cossos de Policia Local des del primer instant de l’emergència. En este sentit ha recalcat la seua col·laboració amb recursos humans, materials i amb tot allò que han tingut al seu abast. La consellera els ha demanat que facen extensiu eixe agraïment a tots els cossos de Policia Local de les diferents províncies.

Fecha: 06/11/2024